У 1944. истакла се у разбијању четника у Добром Пољу 12-13. јануара и наредних дана у борбама са четницима око Калиновика. При продору из Санџака у Србију половином марта имала је тешке борбе са немачким снагама, Српском државном стражом, деловима Српског добровољачког корпуса и четничким јединицама код Ивањице, у рејону планине Голије, на правцу Ивањица-Ужице-Ваљево и у повратку преко Златибора ка Пријепољу и Бродареву. Учествовала је у андријевичкој операцији, а крајем јула у саставу 5. дивизије пребацује се преко Ибра у Србију и избија на Копаоник, учествује у нападу на Куршумлију 14-15. августа, Ивањицу 10. септембра и при заузимању Аранђеловца и Тополе. У београдској операцији водила је тешке борбе са јединицама немачке 1. брдске дивизије, кад је похваљена од врховног команданта. После попуне борцима из Србије, децембра 1944., имала је 4 батаљона, минобацачку чету, батерију топова и чету за везу са 1.886 бораца.